
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingar á lögum um íslensk landshöfuðlén nr. 54/2021 (Eftirlit, neytendavernd o.fl.). Mál nr. 4 á þingmálaskrá innviðaráðherra á 158. löggjafarþingi 2026-2027
	Ráðuneyti /verkefnisstjóri
	 Innviðaráðuneyti, skrifstofa sveitarfélaga, stafrænna innviða og byggðamála
	Innleiðing EES-gerðar?
	☐ Já
☒ Nei

	Dags.
	 16.6.2026


	A. Úrlausnarefni

	Forsaga máls og tilefni.
Skráning léna undir landshöfuðléninu „.is“ hefur um árabil verið í höndum hlutafélags í einkaeigu, Internet á Íslandi hf. (ISNIC). Fyrirtækið er eini útnefndi skráningaraðili íslensks landshöfuðléns hjá þeim aðilum sem hafa með skipulag internetsins á heimsvísu að gera og er það því í einokunaraðstöðu hvað varðar úthlutun léna með endingunni .is. Internetið er hluti af ómissandi innviðum hvers ríkis og miklir hagsmunir eru bundnir við það að umsýsla með landshöfuðlén sé framkvæmd á skilvirkan, ábyrgan og öruggan hátt. Hvergi annars staðar á Norðurlöndum er viðkomandi starfsemi í höndum hagnaðardrifins einkafyrirtækis og víðast hvar er reglurammi utan um starfsemina þannig að stjórnvöld hafa meira um það að segja en hér á landi hvernig starfseminni er háttað.
Hlutabréf í félaginu hafa verið seld í nokkur skipti án þess að ríkið hafi gripið til þess að nýta forkaupsrétt sinn skv. lögum um íslensk landshöfuðlén nr. 54/2021. Félagið er nú að stórum hluta  í eigu innlends fjárfestingarsjóðs  SÍA IV í gegnum eignarhaldsfélagið ISNIC Holding ehf.
Árið 2021 voru í fyrsta sinn sett lög um íslensk landshöfuðlén (lög nr. 54/2021). Segja má að lagasetningin hafi miðað við að halda starfseminni óbreyttri og eftirlitsúrræðum var stillt mjög í hóf. Þannig hefur ISNIC frjálsar hendur um flesta þætti starfseminnar s.s. um verðlagningu, gæði þjónustu, skráningarreglur og úrlausn ágreiningsmála.
Bent hefur verið á að ýmislegt  sem betur mætti fara varðandi lagaumgjörð um  .is lén og talin er ástæða til að bregðast við með því að gera úrbætur á löggjöf um málefnið. 

Hvert er úrlausnarefnið?
Markmiðið með lagasetningunni er að stuðla að auknu öruggi, skilvirkni og hagkvæmri notkun á landshöfuðléninu „.is“.  Stefnt er að því að tryggja betur réttindi notenda landshöfuðléna, stuðla að eðlilegri verðlagningu og skilvirkri úrlausn ágreiningsmála. Ennfremur er markmiðið að stuðla að auknu trausti á landshöfuðléninu „.is“ og draga úr hættu á misnotkun slíkra léna. Setja þarf ákvæði um eftirlit með skráningarreglum og skilmálum skráningarstofu. Auka þarf kröfur um upplýsingaöflun við skráningu léna. Einnig er ástæða til að bæta heimildir lögreglu til að stemma stigu við brotastarfsemi sem tengist notkun á lénum, t.d. heimildir til lokunar og haldlagningar. Til álita kemur að setja ákvæði um skyldur skráningastofu sem heildsala gagnvart smásöluaðilum.
Að hvaða marki duga gildandi lög og reglur ekki til?
Eins og fram kemur í lið A 1 þá fela gildandi lög í sér mjög takmarkað opinbert eftirlit með þessari starfsemi sem er mikilvægur innviður í íslensku samfélagi. Stjórnvöld hafa í raun ekki mikið um það að segja hvernig skráningarstofa hagar starfsemi sinni. Komið hafa í ljós ýmis úrlausnarefni,  sem stjórnvöld hafa engar valdheimildir til að leysa úr að óbreyttum lögum. Meðal úrbóta sem huga þarf að er eftirfarandi:
Lögin innihalda mjög takmarkaðar reglur um hvernig skráningarstofa á að haga starfsemi sinni.
Ákvæði um umgengni við landslénið skortir. Til dæmis að skráning þjóni lögmætum hagsmunum og skerði ekki lögvarin réttindi annarra.
Verðlagning léna er mun hærri en í nágrannaríkjum og engin viðmið eða reglur gilda um verðlagninguna.
Ekkert í lögunum sem kemur í veg fyrir svokallaðar leppskráningar léna, þ.e. þegar milliliður sem skráður er rétthafi léns er ekki raunverulegur stjórnandi þess. Þetta eykur hættu á að íslensk lén séu notuð í sviksamlegum tilgangi og skapar mögulega ógn við netöryggi og eykur orðsporsáhættu.
Réttindi neytenda eru ekki nægilega tryggð, en það er sérstaklega mikilvægt þegar um einokunarstöðu þjónustuaðila er að ræða.
Ekki er til staðar ódýr og skilvirk leið, með aðkomu óháðs aðila, til úrlausnar ágreiningsmála milli skráningarstofu og notanda.
Engin heimild er til staðar til að innheimta af skráningarstofu gjald til að standa straum af eftirliti.
Lögregluyfirvöld og dómsmálaráðuneyti hafa bent á að lögreglu skorti sjálfstæða heimild til að krefjast lokunar og/eða haldlagningar á lénum sem tengjast brotastarfsemi 
Ákvæði um beitingu forkaupsréttar mætti vera skýrara og hlutverk Fjarskiptastofu í því ferli betur skilgreint.


	B. Markmið 

	Stefna hins opinbera á viðkomandi málefnasviði/málaflokki.
Áform þessi styðja við markmið um netöryggi sem birtast í þingsályktun um þjóðaröryggisstefnu fyrir Ísland (2023) þar sem segir m.a.: „Að efla stafrænt fullveldi og auka net- og upplýsingaöryggi á öllum sviðum samfélagsins með samhæfðum aðgerðum, áframhaldandi uppbyggingu á eigin getu og með samstarfi við önnur ríki.” 
Enn fremur samrýmast áformin netöryggisstefnu Íslands 2022-2037, m.a. hvað varðar öruggt netumhverfi.
Stefnuyfirlýsing ríkisstjórnarinnar nefnir lénamál ekki sérstaklega, en í henni er að finna markmið sem þessi áform um lagasetningu munu styðja við. Til dæmis markmið í 10. lið um öfluga neytendavernd og í 18. lið að auka öryggi almennings m.a. með því að taka á skipulagðri glæpastarfsemi og netbrotum. 
Áformi þessi styðja við áherslur fjármálaáætlunar 2027-2031 um örugga innviði.
Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmið sem stefnt er að eru m.a. að stuðla að öruggri notkun íslensks landshöfuðléns, bæta orðspor, sporna gegn netafbrotum, auka neytendavernd og stuðla að eðlilegri verðlagningu.

	C. Leiðir

	Ekkert aðhafst - hvaða afleiðingar hefði það?
Ef ekkert er aðhafst getur traust á landshöfuðléninu dvínað, aukin hætta verður á netafbrotum sem fela í sér misnotkun á .is lénum, réttindi notenda verða ekki nægilega tryggð og óvissa verður um þróun verðlagningar í einokunarumhverfi.
Önnur úrræði en lagasetning sem metin hafa verið.
Metið hefur verið hvort fýsilegt væri að neyta forkaupsréttar ríkissjóðs þegar viðskipti með bréf hafa átt sér stað, en niðurstaðan hefur í þeim tilvikum verið að nýta ekki forkaupsréttinn, m.a. vegna mikils kostnaðar. Slíkur valkostur er ekki uppi á borðinu sem stendur. 

Ekki hafa fundist önnur úrræði. Alþjóðlegt skipulag lénamála gerir ráð fyrir einum frum skráningaraðila í hverju landi. ISNC hefur réttindi til að gegna hlutverki slíks skráningaraðila gagnvart alþjóðastjórnkerfi internetsins.
Mögulegar leiðir við lagasetningu.
Einn möguleiki er að setja ný heildarlög um málefnið
Annar möguleiki er ð leggja fram frumvarp til breytinga á núgildandi lögum
Þriðji möguleikinn gæti verið að leggja breytingarnar fram sem hluta af öðru frumvarpi eða bandormi. 

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Sú leið sem virðist hæfilegust er að leggja fram sérstakt frumvarp til breytinga á gildandi lögum og væri þar um að ræða hefðbundið stjórnarfrumvarp.. Efni og umfang breytinganna er þess eðlis að ráðuneytið telur síður æskilegt að setja þær fram sem hluta af öðru frumvarpi/bandormi. Þá er umfang breytinga ekki það mikið að tilefni þyki til að leggja fram frumvarp til nýrra heildarlaga um málefnið.

Helstu fyrirhuguðu breytingar á gildandi lögum og reglum, hvort heldur bætt er við eða fellt brott.   
Helstu fyrirhugaðar breytingar eru eftirfarandi:
Nánari reglur um hvernig skráningarstofa á að haga starfsemi sinni.
Bætt verði við ákvæði um umgengni við landslénið. Til dæmis að skráning þjóni lögmætum hagsmunum og skerði ekki lögvarin réttindi annarra.
Bætt verði við ákvæði um verðlagning léna.
Sett verði ákvæði sem sporni við svokölluðum leppskráningum léna, þ.e. þegar milliliður sem skráður er rétthafi léns er ekki raunverulegur notandi þess
Settar verði nánari reglur um réttindi neytenda.
Sett verði ákvæði um ódýra og skilvirka leið, með aðkomu óháðs aðila, til úrlausnar ágreiningsmála milli skráningarstofu og notanda.
Sett verði heimild til að innheimta af skráningarstofu gjald til að standa straum af eftirliti.
Skýrðar verði heimildir lögreglu til að krefjast lokunar á lénum og leggja hald á lén
Ákvæði um beitingu forkaupsréttar verði gert skýrara og hlutverk Fjarskiptastofu í því ferli betur skilgreint.
Líklegast er  að gera þurfi að lágmarki breytingar á eftirfarandi ákvæðum:
6. gr.
8. gr.
9. gr. 
11. gr.
12. gr.
13. gr.
16. gr.
18. gr. 
Ákvæði til bráðabirgða I-III
Bæta við ákvæðum s.s. um verðlagningu, úrlausn ágreiningsmála, kæruleið og eftirlitsgjöld.
Nánari greining á málinu gæti leitt til frekari breytinga og væri þá hugsanlega komin ástæða til að setja ný heildarlög í stað þess að gera breytingar gildandi lögum.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu?  Nei

Er önnur grundvallarlöggjöf sem taka þarf tillit til? 
Nei 

	F. Samráð

	Hverjir eru helstu hagsmunaaðilar? 
ISNIC Internet á Íslandi hf. og eigendur þess, SA, SI og SVÞ, Fjarskiptastofa, lögreglan, notendur léna með endinguna .is, almenningur hvað varðar neytendavernd og netöryggi.
Er skörun við stjórnarmálefni annarra ráðuneyta? 
Tengsl eru við málefni dómsmálaráðuneytis varðandi lokun og haldlagningu léna. Óbein tengsl við málefni atvinnuvegaráðuneytis varðandi ákvæði um firmaheiti o.fl. í lögum um eftirlit með viðskiptaháttum og markaðssetningu.
Samráð sem þegar hefur farið fram. Á ekki við.

Fyrirhugað samráð.
Innra samráð í júní 2026 -   Í framhaldinu er gert ráð fyrir að áformin fari í opið samráð.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Sjá fylgiskjal.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Aðeins gróflega, en fyrirhugað er að leggja frumvarpið fram í október 2026 með öllum vanalegum fyrirvörum.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki hefur verið tekin ákvörðun um það. Horft er m.a. til þess að fá fram slík sjónarmið í samráði um frumvarpsdrögin.
Hvaða forsendur þurfa að vera fyrir hendi til að lagasetning beri árangur? 
Úrræði nýrrar lagasetningar þurfa að vera vel til þess fallin að mæta þeim áskorunum sem eru til staðar í dag. Stjórnvöld sem hugsanlega fá auknar eftirlitsheimildir verða að vera í stakk búin að leysa ný verkefni, bæði hvað varðar mannafla og þekkingu.
Mælikvarðar á árangur og útkomu.
Mælikvarðar á árangur lagasetningar geta t.d. verið:
Þróun verðlagningar skráningarþjónustu
Þróun í fjöldi netafbrota þar sem .is lén eru misnotuð
Skilvirkni í meðferð deilumála

Hefur verið hugað að því að afla gagna til að meta árangur þegar þar að kemur? 
Áformað er að Fjarskiptastofu verði falið að halda utan um árangursmælikvarða.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

